**Despre toamnă**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Frumoasă și distinsă toamnă-

al bogației apogeu,

cu pași ușori de curtezană,

te-ai strecurat în gândul meu.

Mi-ai prins de suflet o brățară

timbrată cu-un parfum de must

și m-ai rugat, dansând sprințară,

a ta menire s-o degust.

Legat de pământene patimi

te mușc prin felul meu de-a fi

și te repar cu mii de cratimi

din pețioluri castanii.

Ești doamna cu-n mister aparte

dansând pe-un foșnet de frunzar

cu unduiri de frunze moarte

ce nasc un gând secret, bizar:

Ai fost și vei ramane starea

acelui pictor fără chip

ce ți-a pictat pe veci cărarea

de-a fi al vieții cenotip.

Ramâi eterna proiectare

a unui gând de iconar:

drept lumea care astăzi moare

spre-a răbufni în viață, iar.